Pacersi ostaju bez Reggieja Millera (12/2/05) - 2005-02-12
40-godišnji Miller, koji je cijelu NBA karijeru proveo u Indianapolisu, najavio je odlazak u mirovinu sljedeću sezonu
NBA liga. Philadelphia 76ers pobijedili su Toronto Raptorse u gostima sa 106-91. Allen Iverson dao je za pobjednike 30 koševa, uz osam asistencija. Washington Wizardsi i LA Clippersi igrali su 94-91. Odlučujuću tricu dao je Antwan Jamison 45 sekundi prije zvuka sirene. Za četvrtu uzastopnu pobjedu Wizardsa najzaslužniji je ipak Gilbert Arenas, koji je dao 35 koševa. Miami Heat svladali su u gostima Charlotte Bobcatse sa 97-87. Iako se Bobcatsima vratio centar Emeka Okafor, to im ipak nije bilo dovoljno da zaustave Shaquillea O'Neala, koji je pomogao svojoj ekipi s 32 koša i 12 skokova. U Indianapolisu, Hoston Rocketsi ostvarili su šestu uzastopnu pobjedu, svladavši Pacerse sa 91-83. Indiana Pacersi ući će u sljedeću sezonu bez svojeg glavnog igrača Reggieja Millera, koji je najavio da se povlači iz profesionalne košarke. 40-godišnji Miller je proveo svih 18 godina svoje NBA karijere u Pacersima, iz kojih odlazi zapamćen kao jedan od najboljih daljinskih strijelaca lige. Skijanje. Janica Kostelić je pobjedom u slalomu u talijanskoj Sata Caterini postala prva skijašica u zadnje 23 godine koja je na svjetskom prvenstvu osvojila tri zlata. Na drugo mjesto plasirala se Finkinja Tanja Poutiainen, a na treće – Čehinja Šarka Zahrobska. Tenis. U polufinalu turnira u Marseilleu danas se sastaju Mario Ančić i Ivan Ljubičić. Ančić je u četvrtfinalu svladao Francuza Sebastiena De Chaunaca, a Ljubičić Nizozemca Sjenga Schalkena.